b'\n_START_ARTICLE_\n\xc3\x93scar Garc\xc3\xada Junyent\n_START_SECTION_\nUra pelaajana\n_START_PARAGRAPH_\n\xc3\x93scar hankki jalkapallo-oppinsa FC Barcelonassa, jonka organisaatiossa h\xc3\xa4n pelasi jo juniorivuosinaan. Hy\xc3\xb6k\xc3\xa4\xc3\xa4v\xc3\xa4n\xc3\xa4 keskikentt\xc3\xa4pelaajana ja k\xc3\xa4rjess\xc3\xa4 viihtynyt \xc3\x93scar nousi Barcan B-joukkueen kautta edustusmiehist\xc3\xb6\xc3\xb6n ensi kerran vuonna 1993. Enemm\xc3\xa4n vastuuta seurassa irtosi vasta kaudella 1995/96, kun h\xc3\xa4n palasi seuraan lainalta Albacetest\xc3\xa4. H\xc3\xa4n oli kuitenkin ensisijaisesti vaihtomies ja parhaalla kaudellaan oli vain 11 kertaa avauksessa pelaamissaan 28 liigaottelussa. _NEWLINE_Peliajan v\xc3\xa4hennytty\xc3\xa4 \xc3\x93scar j\xc3\xa4tti vuonna 1999 Barcelonan ja siirtyi Valenciaan, josta palasi jo yhden kauden j\xc3\xa4lkeen takaisin kotikaupunkiinsa. Seura oli t\xc3\xa4ll\xc3\xa4 kertaa RCD Espanyol, jossa h\xc3\xa4n viihtyi vuoteen 2004 saakka. Uransa viimeiset kaksi kautta \xc3\x93scar edusti UE Lleidaa. _NEWLINE_Maajoukkuetasolla \xc3\x93scar ei koskaan edustanut Espanjan A-maajoukkuetta, vaikka pelasikin nuorten joukkueissa aina U23-tasolle saakka. H\xc3\xa4n pelasi vuonna 1996 alle 21-vuotiaiden EM-hopeaa voittaneessa joukkueessa ja oli samana vuonna mukana olympiakisoissa puoliv\xc3\xa4lieriin ylt\xc3\xa4neess\xc3\xa4 joukkueessa.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen \xc3\x93scar jatkoi uraansa valmentajana. Marraskuussa 2009 h\xc3\xa4nest\xc3\xa4 tuli Johan Cruyffin apuvalmentaja Katalonian maajoukkueessa.  Jo seuraavan vuoden hein\xc3\xa4kuussa h\xc3\xa4n siirtyi FC Barcelonan organisaatioon A-juniorien valmentajaksi. _NEWLINE_Toukokuussa 2012 \xc3\x93scar teki kaksivuotisen sopimuksen israelilaisseura Maccabi Tel Avivin kanssa.  H\xc3\xa4nen johdollaan Maccabi palasi Israelin mestariksi kymmenen vuoden tauon j\xc3\xa4lkeen.  H\xc3\xa4n kuitenkin erosi teht\xc3\xa4vist\xc3\xa4\xc3\xa4n kauden j\xc3\xa4lkeen henkil\xc3\xb6kohtaisista syist\xc3\xa4.  _NEWLINE_Kes\xc3\xa4ll\xc3\xa4 2013 \xc3\x93scarin ura jatkui Englannin Mestaruussarjassa Brighton & Hoven per\xc3\xa4simess\xc3\xa4.  H\xc3\xa4n johdatti seuran Valioliigan nousukarsintoihin, mutta unelma kariutui tappioon Derbylle. Pettymyksen j\xc3\xa4lkeen \xc3\x93scar erosi teht\xc3\xa4v\xc3\xa4st\xc3\xa4\xc3\xa4n. _NEWLINE_Kes\xc3\xa4ll\xc3\xa4 2014 \xc3\x93scar palasi takaisin Maccabi Tel-Avivin p\xc3\xa4\xc3\xa4valmentajaksi.  Toinen rupeama seurassa p\xc3\xa4\xc3\xa4ttyi kuitenkin viel\xc3\xa4 lyhyemp\xc3\xa4\xc3\xa4n, kun h\xc3\xa4n erosi elokuussa maan turvallisuustilanteen heikentymisen vuoksi. _NEWLINE_\xc3\x93scar enn\xc3\xa4tti olla vapailla markkinoilla vain hetken, sill\xc3\xa4 jo syyskuun alussa 2014 h\xc3\xa4nest\xc3\xa4 tuli Watfordin p\xc3\xa4\xc3\xa4valmentaja.  Pian sopimuksen allekirjoittamisen j\xc3\xa4lkeen h\xc3\xa4n joutui sairaalahoitoon rintakipujen vuoksi.  Terveyssyiden vuoksi h\xc3\xa4n erosi seuran palveluksesta jo kuun lopussa.  \xc3\x93scarin ja Red Bull Salzburgin kausi huipentui tuplamestaruuteen, kun joukkue murskasi FC Admira Wacker M\xc3\xb6dlingin It\xc3\xa4vallan cupin loppuottelussa 5\xe2\x80\x931._NEWLINE_Tammikuussa 2016 \xc3\x93scar palasi kent\xc3\xa4n laidalle, kun h\xc3\xa4nest\xc3\xa4 tuli It\xc3\xa4vallan Bundesliigassa pelaavan FC Red Bull Salzburgin p\xc3\xa4\xc3\xa4valmentaja.  \xc3\x93scar johdatti Red Bull Salzburgin kolmanteen per\xc3\xa4tt\xc3\xa4iseen It\xc3\xa4vallan mestaruuteen. Kausi 2016/17 alkoi Salzburgilta takerrellen ja \xc3\x93scarin suojatit putosivat Mestarien liigasta viimeisell\xc3\xa4 pudotuspelikierroksella NK Dinamo Zagrebille jatkoajalla. Eurooppa-liigassa ei mennyt juurikaan paremmin, sill\xc3\xa4 seuran pelit katkesivat jo lohkovaiheeseen, kun FK Krasnodar oli parempi keskin\xc3\xa4isten otteluiden perusteella. Syyskausi oli vaikea my\xc3\xb6s Bundesliigassa, jossa kolme edellist\xc3\xa4 mestaruutta voittanut Salzburg voitti vain kahdeksan syksyn 16 ensimm\xc3\xa4isest\xc3\xa4 ottelusta. Marraskuun lopussa otettu 3\xe2\x80\x931 vierasvoitto FK Austria Wienist\xc3\xa4 aloitti 15 ottelun tappiottoman putken, jonka my\xc3\xb6t\xc3\xa4 Salzburg juhli kauden p\xc3\xa4\xc3\xa4tteeksi nelj\xc3\xa4tt\xc3\xa4 per\xc3\xa4tt\xc3\xa4ist\xc3\xa4 liigamestaruutta ja toista \xc3\x93scarin alaisuudessa. Kauden kruunasi seuran historian nelj\xc3\xa4s per\xc3\xa4tt\xc3\xa4inen tuplamestaruus, kun Salzburg kaatoi SK Rapid Wienin finaalissa 2\xe2\x80\x931._NEWLINE_Kes\xc3\xa4kuussa 2017 \xc3\x93scar siirtyi Ranskan Ligue 1:ss\xc3\xa4 pelaavan AS Saint-\xc3\x89tiennen p\xc3\xa4\xc3\xa4valmentajaksi kaksivuotisella sopimuksella. \xc3\x93scarin johdolla ASSE aloitti liigakautensa hyvin ja h\xc3\xa4visi vain kolme kauden 11 ensimm\xc3\xa4isest\xc3\xa4 ottelusta. Paikalliskamppailussa Olympique Lyonnais murskasi kuitenkin ASSE:n per\xc3\xa4ti 5\xe2\x80\x930 ja puolitoista viikkoa tappion j\xc3\xa4lkeen \xc3\x93scar ilmoitti eroavansa teht\xc3\xa4v\xc3\xa4st\xc3\xa4\xc3\xa4n. Seura oli \xc3\x93scarin l\xc3\xa4htiess\xc3\xa4 liigassa kuudentena._NEWLINE_Tammikuun alussa 2018 \xc3\x93scarista tuli Kreikan Superliigan k\xc3\xa4rkijoukkue Olympiakosin p\xc3\xa4\xc3\xa4valmentaja. \xc3\x93scarin pesti p\xc3\xa4\xc3\xa4ttyi potkuihin jo huhtikuun alussa 2018, kun Olympiakos oli pudonnut Kreikan cupista ja pelannut heikosti my\xc3\xb6s liigassa.'